# De tre typer af netværk

**Kend din netværkstype:  
  
Innovationsnetværk:  
De store komplekse problemstillinger.**

**Velfærdsnetværk:  
Borgernære problemstillinger.**

**Læringsnetværk:  
Kompetenceudvikling, videndeling og samarbejde på tværs.**

I Albertslund arbejder vi med tre typer af netværk.

Opdelingen i de tre netværkstyper udspringer af et ønske om, at vi som kommune skal udvikle på tre forskellige fronter.

Alle tre typer kan i virkeligheden arbejde med de samme temaer, men der er stor forskel i fokus, aktører, tidsperspektiv mv. alt efter hvilken netværkstype der arbejdes med.

I det følgende vil de tre netværkstyper blive beskrevet, med fokus på hvad arbejde med typerne hver især indebærer. Vi har valgt temaet ”frivillighed i Albertslund” som illustrativt eksempel.

Formålet er at give dig en indføring i de tre typer af netværk samt hvilket et af disse du skal give dig i kast med, hvis du ligger inde med et netværkstema og har planer om at blive netværksleder.

Frivillighed i Albertslund

Frivillighedsnetværket udsprang af et ønske om, at vi i Albertslund skulle have et bedre overblik over frivillighed i Kommunen. Hvor mange frivillige har vi, hvem er typisk frivillige, hvor er de frivillige placeret og hvem ved overhovedet noget om alt dette? Mange spørgsmål stod ubesvarede.  
  
Ønsket om at kortlægge frivillighed i Albertslund kom i forlængelse af en trend, hvor der på landsplan er flere der engagerer sig som frivillige og samtidig påtager sig større ansvar i forhold til udviklingen af velfærdsløsninger.

## INNOVATIONSNETVÆRK

**Definition**Her tages afsæt i politiske visioner eller strategier, og de har en politisk overbygning. Innovationsnetværk er dagsordensættende og målet er at nå de langsigtede, politiske mål ved at arbejde åbent og innovativt med udfordringerne. Grundet innovationsnetværkets strategiske karakter, besluttes de af Direktørforum.

Innovationsnetværk er komplekse på to måder: For det første tager denne netværkstype hånd om de såkaldte ”wicked problems”, hvor vi hverken kender til løsningen eller midlet til at nå denne løsning. Man arbejder med problemstillinger der typisk er ret komplekse at få greb om, fordi de relaterer sig til en række andre problemstillinger, og derfor spænder over flere områder, fagligheder mv.

For det andet har Innovationsnetværk en bred aktørflade, og vil derfor skulle håndtere og arbejde med mange forskellige interessenter og aktører. Det hedder ”innovationsnetværk”, netop fordi de temaer eller problemstillinger der her tages op, er så vidtrækkende, at der er behov for at innovere, ikke bare på ét, men flere områder.

**Tidsperspektiv**Ca. 1 år. Innovationsnetværk er den mest komplekse netværkstype, og det kræver derfor tid at samle de rigtige aktører, finde de centrale problemstillinger og indhente den nødvendige viden der skal til for at arbejde med temaet.

**Aktører**  
Innovationsnetværk vil som regel have en relativt stor kerne af netværksdeltagere, da der skal arbejdes på mange forskellige fronter på samme tid. Derudover vil der løbende i netværksarbejdet blive inddraget en lang række forskellige aktører som bl.a. kan være borgere, virksomheder, vidensinstitutioner og interesseorganisationer.

Fordi innovationsnetværk tager afsæt i politiske visioner og strategier, vil det derfor også være nødvendigt at inddrage politikere, ofte i de politiske innovationsudvalg (§17,4 innovationsudvalg) såvel som aktører fra de forskellige ledelsesfora.

**Du skal arbejde i innovationsnetværk hvis:** Du mener at dit tema spænder over mange forskellige områder, og indeholder en eller flere store og komplekse problemstillinger.

**Frivillighed i et innovationsnetværk**

**Et innovationsnetværk er dagsordensættende og arbejder på flere forskellige fronter. Derfor vil de helt store spørgsmål her blive taget op, hvor blandt andet begreber som frivillighed og velfærd vil få et 360° eftersyn.**

**Spørgsmålene er mange og kan eksempelvis være: Hvad er offentlig velfærd i samarbejde med frivillige i det hele taget – kan vi her tænke frivillighed på en helt ny måde? Hvilke kompetencer skal vores fagprofessionelle have for at kunne samarbejde og samskabe med de frivillige? Hvordan sikrer vi os, at vi ikke udnytter de frivillige, men drager *nytte* af dem via deres engagement, viden om lokalsamfundet og de mange forskellige perspektiver de kan bidrage med?**

**Frivillighedstemaet kan med et innovationsnetværk trækkes op på den helt store klinge, hvor der aktivt og fokuseret bliver arbejdet på flere forskellige fronter, på nye og innovative måder.**

## VELFÆRDSNETVÆRK

**Definition**I velfærdsnetværk er fokus på de borgerrettede og borgernære velfærdsopgaver, og ønsket om at forbedre dem. Der arbejdes ud fra tre spor: *relationel koordinering*, *borgerdeltagelse* og *innovation*.

*Relationel koordinering* handler om at styrke samarbejdet på tværs af kommunen, så vi ikke blot får flere perspektiver på vores fælles udfordringer, men også sikrer at vi fremover bliver bedre til at yde en helhedsorienteret og effektiv indsats.

*Borgerdeltagelsen* handler om, at velfærd går fra at være den service vi som offentlig instans leverer til borgerne til en forståelse af, at velfærd er noget vi skaber i fællesskab.

Endelig handler *innovation* om, at vi på baggrund af den relationelle koordinering og borgerdeltagelsen kan se nye veje for opgaveløsningen og sammen skabe morgendagens velfærd.

**Tidsperspektiv**Ca. 4 uger. Velfærdsnetværk er den hurtigste og mest intensive netværkstype af de tre, netop fordi der her arbejdes med forholdsvis konkrete og afgrænsede problemstillinger. Når først du som netværksleder har skabt rammerne for dit netværksarbejde, afklaret dine mandater og sammensat dine netværksdeltagere,skal I arbejde intensivt i 4 uger mod at finde de nye løsninger. Tidligere erfaringer viser netop, at vi ikke bliver klogere af at vente. Den afgrænsede periode skal dermed sikre fremdrift og bevare motivation i arbejdet.

Frivillighed i et velfærdsnetværk

Vi får i disse år flere og flere ældre, som kræver en særlig indsats – ikke mindst på plejeområdet. En af udfordringerne her er, at alt for mange ældre oplever ensomhed – noget der ikke bare går udover deres trivsel, men også deres helbred. Med et velfærdsnetværk omkring frivillighed kan vi arbejde aktivt og fokuseret i samarbejde med de frivillige i Albertslund om at komme ensomheden til livs. Skal de frivillige inddrages i form af besøgsordninger? Skal de ældre selv være frivillige og bruges i eksempelvis mentorordninger? Hvordan sikrer vi et godt og koordineret samspil mellem de fagprofessionelle, de frivillige og de ældre?

Frivillighedstemaet kan i et velfærdsnetværk blive behandlet på et konkret og afgrænset område, f.eks. på plejehjem, hvor der er behov for nye perspektiver og tilgange til den eksisterende praksis.

**Aktører**I velfærdsnetværk vil der typisk være en relativt afgrænset kerne af netværksdeltagere, som arbejder fokuseret i de ca. 4 uger netværksarbejdet står på. Løbende vil der blive inddraget andre mere perifere deltagere, som eksempelvis kan være dem der er berørt af det tema eller den problemstilling, som netværket søger at løse. Det er centralt at inddrage borgerne som deltagere løbende.

**Du skal arbejde i velfærdsnetværk hvis:**

Du mener at dit tema retter sig mod et borgernært perspektiv, hvor du vil udvikle og forbedre velfærden på et afgrænset område.

## LÆRINGSNETVÆRK

**Definition**I læringsnetværk genereres viden om et specifikt tema. Her sidder aktører, som alle er optagede af det pågældende tema. Fokus ligger på at kompetenceudvikle, videndele og samarbejde på tværs. Temaet er som regel noget vi som organisation ønsker at sætte på dagsordenen.

I læringsnetværk arbejdes der med at give sparring, dele viden og erfaringer, reflektere over egen praksis og skabe et rum for læring. Modsat de to andre netværkstyper, er formålet med læringsnetværk ikke at producere løsninger på konkrete problemstillinger. Netværket skal generere viden som deltagerne efterfølgende forpligter sig til at sætte i spil og bruge aktivt til at udvikle på gældende praksis, der hvor der er brug for det.

**Tidsperspektiv**Ca. 6 måneder bestående af 4-5 netværksmøder med fokus på et særligt emne. Man kan hurtigt sidde lårene af hinanden, og vi kan altid blive klogere – men der skal genereres viden i læringsnetværket, der rækker ud over netværksdeltagernes. Den nye viden skal herefter sættes i spil af netværksdeltagerne.

**Aktører**Et læringsnetværk vil som regel have en stabil kerne af deltagere, netop fordi kompetenceudvikling og læring kræver kontinuitet. Det kan både være aktører i og uden for organisationen. Det afhænger helt af temaets bredde. Det kan dog også være relevant at inddrage deltagere løbende, eksempelvis eksperter på et givent område som kan sætte nye perspektiver i spil.

**Du skal arbejde i læringsnetværk hvis:**Du mener at dit tema omfatter manglende viden og kompetencer i eller uden for organisationen.

**Frivillighed i et læringsnetværk**

**Vi har i Albertslund en tradition for engagerede og initiativrige borgere, der *vil* frivillighed. Det til trods – eller måske netop derfor – mangler der det forkromede overblik over de mange frivillige, også selvom frivillighed anses som en vigtig brik i udviklingen af velfærd. Med et læringsnetværk kan vi sætte spot på denne blinde plet. Det handler om at tage vandrestøvlerne på, opsøge de frivillige og dem der ved noget om området – og samle dem i et læringsnetværk. I læringsnetværket vil der blive skabt et rum for kompetenceudvikling og samarbejde, netop fordi en række aktører, der ikke nødvendigvis har mødt hinanden før, får mulighed for både at videndele og generere ny viden. Efterfølgende skal denne viden sættes i spil i det daglige arbejde, uanset hvor i kommunen man er placeret.**

**Frivillighedstemaet kan med et læringsnetværk blive behandlet ud fra devisen om kompetenceudvikling, videndeling og samarbejde.**